Anexa 1

METODOLOGIE

privind ierarhizarea structurilor de obstetrică-ginecologie, neonatologie şi pediatrie care asigură servicii de terapie intensivă pentru nou-născuți

Art. 1 - În termen de maximum 20 de zile lucrătoare de la data intrării în vigoare a prezentei metodologii, spitalele care au structuri de obstetrică-ginecologie și neonatologie, inclusiv spitale de pediatrie care acordă servicii de terapie intensivă pentru nou-născuți, sunt obligate să transmită, în scris, direcţiei de sănătate publică județene din aria administrativ-teritorială unde îşi desfăşoară activitatea, respectiv a municipiului Bucureşti, o cerere în care să solicite ierarhizarea structurilor, în condiţiile prezentei metodologii.

Art. 2 - Cererea prevăzută la art. 1 este însoţită de Fişa de autoevaluare, prevăzută în Anexa nr. 2 la Metodologia pentru clasificarea spitalelor în funcţie de competenţă aprobată prin Ordinul ministrului sănătăţii nr.  323/2011 privind aprobarea metodologiei şi a criteriilor minime obligatorii pentru clasificarea spitalelor în funcţie de competenţă, întocmită de unitatea sanitară solicitantă, care include estimarea nivelului de ierarhizare corespunzător și completarea coloanei „Îndeplinit/ Neîndeplinit” pentru fiecare dintre criteriile minime obligatorii de ierarhizare a structurilor de obstetrică-ginecologie, neonatologie şi pediatrie care asigură servicii de terapie intensivă pentru nou-născuți.

Art. 3 - (1) Ca urmare a analizei Fişei de autoevaluare, direcţia de sănătate publică judeţeană din aria administrativ-teritorială unde îşi desfăşoară activitatea unitatea sanitară solicitantă, respectiv a municipiului Bucureşti, emite o decizie privind nivelul de ierarhizare, potrivit raportului de evaluare rezultat în urma unei vizite de evaluare, efectuate în maximum 30 de zile lucrătoare de la primirea cererii prevăzute la art. 1.

(2) În vederea efectuării vizitei de evaluare mentionate la alin. (1), direcţia de sănătate publică judeţeană din aria administrativ-teritorială unde îşi desfăşoară activitatea unitatea sanitară solicitantă, respectiv a municipiului Bucureşti solicită, prin direcția de specialitate din Ministerul Sănătății, comisiilor de obstetrică-ginecologie, neonatologie şi respectiv pediatrie, în colaborare cu Colegiul Medicilor România, desemnarea unui medic pentru fiecare specialitate aferentă structurilor care solicită ierarhizarea, pentru a participa la vizitele de evaluare

(3) Direcţia de sănătate publică judeţeană din aria administrativ-teritorială unde îşi desfăşoară activitatea unitatea sanitară solicitantă, respectiv a municipiului Bucureşti păstrează şi arhivează, pentru cel puţin 10 ani, rapoartele vizitelor de evaluare

(4) Cheltuielile aferente deplasărilor persoanelor care participă la vizitele de evaluare sunt suportate de unitatea sanitară care solicită ierarhizarea.

Art. 4 - În termen de maximum 5 de zile lucrătoare de la finalizarea raportului de evaluare, direcţia de sănătate publică judeţeană din aria administrativ-teritorială unde îşi desfăşoară activitatea unitatea sanitară solicitantă, respectiv a municipiului Bucureşti emite decizia cu privire la nivelul de ierarhizare și o publică pe site-ul instituției, cu informarea Ministerului Sănătății asupra nivelului decis.

Art. 5 - Schimbarea nivelului de ierarhizare se face ori de câte ori este nevoie, în condiţiile prezentei metodologii.